Eiropas Solidaritātes korpusu veidojot

I. Solidaritāte Eiropā

Eiropas Savienības pamatā ir solidaritāte – solidaritāte starp tās pilsoņiem, solidaritāte pārrobežu mērogā starp tās dalībvalstīm un solidaritāte tās rīcībā gan Savienības iekšienē, gan ārpus tās. Solidaritāte ir kopēja vērtība, kas lielā mērā sajūtama visā Eiropas sabiedrībā. Tā raksturo Eiropas projektu, un šis fakts būtu atkal un atkal jāapliecina un jāpastiprina. Solidaritāte ir viena no pamatvērtībām, kas liek Eiropas sapnim iedvesmot paaudzi pēc paaudzes. Eiropas Savienība ir kas vairāk nekā kopēji noteikumi, iestādes vai tirgi – tā ir vērtību kopiena.

Lielāka solidaritāte noturēs Eiropu kopā. Tā nodrošina vajadzīgo vienotību, lai tiktu galā ar pašreizējām un nākotnes krīzēm, ieņemot stingru morālo nostāju. Tā ir kā kompass, kas vada Eiropas jauniešus, kuri tiecas pēc labākas Savienības. Jauniešu domās un sirdīs ir spēks un atjautība, lai pilnveidotu Eiropas projektu. Un pašreizējo līderu morālais pienākums ir sagatavot augsni tam.

Runā par stāvokli Savienībā Komisijas priekšsēdētājs Junkers 2016. gada 14. septembrī nāca klajā ar domu par Eiropas Solidaritātes korpusu:

„Eiropā ir daudz jaunu, sociāli domājošu cilvēku, kuri vēlas dot nozīmīgu ieguldījumu sabiedrībai un palīdzēt paust solidaritāti. Mēs varam radīt iespējas, lai viņi to varētu darīt. […] Solidaritāte ir līme, kas tur mūsu Savienību kopā. […] Jaunieši visā ES varēs brīvprātīgi piedāvāt savu palīdzību tur, kur tā visvairāk nepieciešama, reaģēt uz krīzes situācijām. […] Šie jaunieši spēs pilnveidot savas prasmes un iegūt ne tikai darba, bet arī nenovērtējamu cilvēcisko pieredzi.”

Eiropas jauniešiem vajag lielākas un vieglāk pieejamas iespējas paust solidaritāti. Eiropas Solidaritātes korpuss savienos savā starpā entuziasma pilnus un pašaizliedzīgus jauniešus, kuri ir gatavi strādāt pie kopīga solidaritātes projekta. Jauniešiem, kuri vēlas palīdzēt, mācīties un attīstīties un vienlaikus gūt vērtīgu pieredzi, Eiropas Solidaritātes korpuss sniegs iedvesmojošu pieredzi, kas palielinās šo jauniešu iespējas nākotnē. Mērķis ir panākt, lai līdz 2020. gadam Eiropas Solidaritātes korpusā būtu reģistrēti pirmie 100 000 Eiropas jauniešu.

Eiropas Solidaritātes korpuss stiprinās pamatus darbam solidaritātes jomā visā Eiropā. Tas nodrošinās plašāku pamatu tam, lai visā Eiropā atbalstītu organizācijas, kas piedāvā jauniešiem solidaritātes apliecināšanas iespējas. Tas kalpos neaizsargātu kopienu, kā arī publisku valsts un vietēja mēroga struktūru vajadzībām dažādās jomās, piemēram, trūcīgo nodrošināšana ar pārtiku, mežu un pludmaļu sakopšana, katastrofu skartu reģionu atbalsts vai palīdzība bēgļu integrācijai.

II. Ir īstais laiks Eiropas Solidaritātes korpusam

Daudzi iesaistās jau tagad ...

Eiropas jaunieši labprāt iesaistās dažādās darbībās savās kopienās. Aptuveni puse no viņiem ir vismaz vienas organizācijas locekļi. Populārāko nodarbju vidū ir iesaistīšanās sporta klubos (29 %), jauniešu centros vai organizācijās (16 %), vietēja mēroga organizācijās, kas atbalsta vietējās kopienas (11 %), un kultūras organizācijās (10 %). Katrs ceturtais jaunietis Eiropas Savienībā pēdējos 12 mēnešos ir bijis iesaistīts organizētā brīvprātīgā pasākumā – galvenokārt darbībās, kas saistītas ar labdarību, humāno un attīstības palīdzību, vides aizsardzību, izglītību, apmācību un sportu .

Saskaņā ar Eiropas Sociālo fondu un Jaunatnes nodarbinātības iniciatīvu jauniešiem tiek piedāvātas plašas iespējas iesaistīties savā valstī darbībās, kas veicina sociālo iekļaušanu un integrāciju, kā rezultātā viņi gūst darba pieredzi, vienlaikus paužot visā Eiropas Savienībā solidaritāti ar neaizsargātām kopienām un cilvēkiem, kuriem vajadzīga palīdzība.

... taču to varētu darīt vēl vairāk jauniešu ...

Gatavība brīvprātīgai darbībai pārsniedz piedāvātās iespējas. Tikai 6 % no jauniešiem pauž, ka ir bijuši ārvalstīs, lai veiktu brīvprātīgu darbu, un no tiem, kuri to nav darījuši, 88 % pauž, ka viņiem nebija atbilstošās iespējas. Kopumā vairāk nekā četri no desmit Eiropas jauniešiem pauž, ka viņi vēlētos strādāt, mācīties vai stažēties citā ES valstī.

Pašlaik veikts pētījums liecina, ka ar solidaritāti saistītās nozarēs Eiropas Savienībā 2015. gadā bija nodarbināti vairāk nekā 40 miljoni cilvēku. Piemēram, tiek lēsts, ka nodarbināto skaits sociālās integrācijas un sociālā darba – tostarp patvēruma meklētāju un migrantu uzņemšanas un integrācijas – jomā šobrīd sasniedz 170 000. Aplēstais darbaspēks ir lielāks tādās nozarēs kā izglītība un veselības aprūpe. EURES portāla dati, kas iegūti, balstoties uz informāciju par potenciālo interesi, liecina, ka aptuveni 80 000 darba meklētāju meklē darbu ārvalstīs nozarēs, kas saistītas ar solidaritāti.